Kirjasaatjatelt, kes laiali üle maa, laekub lisaks vihjetele vahel ka küsimusi. Seekord näiteks selline: "...sina kindlasti tead, miks Glik oma uksed sulges. Jagad seda teadmist ehk teistelegi?"    Erinevalt staarblogijatest on mul neid kirjasaatjaid aga ilmselgelt liiga vähe, sest konkreetset vastust siiani lihtsalt pole. Isegi pedefon, mis tavaliselt heliseb momentaalselt kui kedagi nähakse kusagil kellegagi (kõige kurioossem oli lugu, mil üks kohalik poolprominent, kelle seksuaalse suundumuse kohta tähelepanelikel kodanikel ammu kahtlused olid, lõpuks Friscos teise mehega "vahele jäi" ja veerand tundi hiljem potsas mu telefoni SMS, mis  oli saadetud algul Ameerikast ühele Soomes asuvale semule ja sealt tuli see kohe mulle edasi...) on vait kui sukk. Äkki ma peaks oma pedefoni akusid kontrollima?       Ma sain ise sellest GLIK'i-asjast teada tänu  Krissu blogile ja kui ma selle jutu peale kulmu kergitades veidi arupärimisi tegin, vastati mulle, et õigupoolest ei tea keegi suurt midagi peale selle, et keskus juba aasta algusest kinni on ja et ülalmainitud lingil toodud jutt päris tõele ei vastavat, sest raamatute paremik olevat kindlas kohas ning ootavat helgemaid aegu. Tsiteerin: "Väärt lugemine on kindlates kätes hoiul, ning kui oleks kohta, kus seda eksponeerida siis arvatavasti muutuks raamatukogu ka taas avalikuks."    Noh tingiv kõneviis on muidugi parem kui üldse mitte midagi. Selles valguses on äärmiselt jabur aga asjaolu, et nende koduleht on endiselt ülal ja seal pole poolt sõnagi olukorra muutumise kohta. Ikka "tulge meile külla" ja "helistage meile" ja "me oleme avatud" ja nii edasi. Varsti juba neli kuud sulgemisest. Ma tegin mõne päeva eest paaris kanalis,  mida minu teadmist mööda loevad nii kunagised kui ka praegused gliklased (s.t. GLIK'i taga seisnud organisatsiooni inimesed), ka sellekohase märkuse aga ei midagi. Keda see pisiasi ikka huvitab, eks ole.    Niih. Nüüd. Järgnev ei pretendeeri absoluutsele ega ajaloolisele tõele ning on spekulatsioon teemal mis tegelikult juhtus?    Esiteks sai raha lihtsalt otsa ja keegi ei viitsinud/tahtnud uut projekti kirjutama hakata. Teiseks (ja minu meelest võib just siia koer maetud olla, eriti  arvestades seda asjaosaliste kidakeelsust ning teema ümber hõljuvat saladuseloori), nagu Eestis on ajalooliselt juba tavaks kujunenud, peab igaühel olema ju OMA organisatsioon. Niisiis loodigi järjekordne MTÜ, mille põhitegevuseks on seni jäänud küll glamuursete pidude korraldamine Tallinnas ja Tartus. Kuigi lubatakse, et ka sealt saavat inimesed vajadusel samasugust nõustamist nagu GLIK'ist. Tsitaat: "LGBT-alast infot saab aga kasvõi Mittetulundusühingult Eesti Gei Noored."    Ma ei kahtlegi,  et nimetet MTÜ-s sebivad asjalikud noored inimesed aga algatuseks on see juba kõike muud kui vanuseneutraalne. Ma tõesti tahaks teada, mitu keskealist meest-naist on näiteks neile uhketele pidudele tulnud selleks, et oma peas toimuvast segadusest rääkida? Kus on telefoninumbrid, millele helistades infot saaks ja muu selline?    Tõtt-öelda on see mul siin osaliselt muidugi porisemine porisemise pärast. Mulle isiklikult pole seda GLIK'i kunagi vaja olnud aga paljudele teistele kindlasti oli ja oleks  praegugi. Minu meelest oli see omas valdkonnas seni kõige paremini tööle hakanud organisatsioon ja poleks olnud mingit vajadust töötavat ettevõtet allavett lasta vaid sellepärast, et keegi enam ei viitsinud või et oli vaja uue MTÜ jalust konkurent ära saada. Mis ta siis seisab meie rahakraanil ees! Kuigi mõlemad oleks võinud kenasti koos ja üksteist üldse mitte segavalt eksisteerida.    Ja kurat küll, koristage kodulehelt lõpuks ometi see eksitav info ära.  ---  edit (seitsmendamal  aprillikuu päeval kahe tuhande üheksandamal aastal pärast Jeesus Kristuse sündi): Ma pidin ainult nädal aega kraaksuma ja voila! ongi kodukal parandused tehtud. Tore!